కొచ్చర్‌పై వాటాదారుల ఆగ్రహం!
- చందాపై నిప్పులు చెరిగిన షేర్‌హోల్డర్లు
- ఏజీఎంకు పిలవాలంటూ నినాదాలు..
- బోర్డులో పారదర్శకత లేదని ధ్వజం
- రసా'భాసు'గా మారిన ఏజీఎం మీట్‌
వడోదర: దేశంలోనే అతిపెద్ద ప్రయివేటు రంగ విత్త సంస్థ ఐసిఐసిఐ బ్యాంకు సీఈవో చంద్రా కొచ్చర్‌పై బ్యాంక్‌ వాటాదారులు తీవ్ర ఆగ్రహం వ్యక్తం చేశారు. వీడియోకాన్‌ రుణ కేసులో చందా కొచ్చర్‌ క్విడ్‌ప్రోకోకు పాల్పడ్డారంటూ వస్తున్న ఆరోపణలపై ఐసిఐసిఐ వార్షిక సాధారణ సమావేశంలో వాటాదారులు ఆందోళన వ్యక్తం చేశారు. వాస్తవాలను వెల్లడించేందుకు గాను చందాకొచ్చర్‌ను వార్షిక సర్వసభ్య సమావేశానికి (ఏజీఎం) రప్పించాలంటూ వారు పట్టబట్టారు. ఈ అంశంలో ఆమె వివరణ ఇవ్వాలని కోరారు. దీనికి తోడు బ్యాంకు ప్రయోజనాలను కాపాడే విషయంలో బోర్డు పారదర్శకంగా వ్యవహరించడం లేదని వాటాదారులు మండిపడ్డారు. వీడియోకాన్‌ రుణ వివాద విచారణ పూర్తయ్యేంత వరకు చందా కొచ్చర్‌ను సెలవులోనే కొనసాగించాలని బోర్డు ఇది వరకే నిర్ణయించింది. దీంతో కొచ్చర్‌ బుధవారం జరిగిన 24వ వార్షిక సాధారణ సమావేశానికి హాజరు కాలేదు. వాస్తవానికి ఐసీఐసీ బ్యాంక్‌ తన ఏజీఎంను గత నెల 10నే జరగాల్సి ఉంది. కానీ బ్యాంకు సీఈవోపై వచ్చిన ఆరోపణల నేపథ్యంలో స్వతంత్ర విచారణకు ఆదేశించేందుకు గాను ఈ సమావేశాన్ని దాదాపు నెల పాటు యాజమాన్యం ఏజీఎం సమావేశాన్ని వాయిదా వేసింది. బుధవారం తొలిసారిగా ఐసిఐసిఐ బ్యాంకు నూతన చైర్మన్‌ చతుర్వేది ఆధ్వర్యంలో తొలిసారి ఈ సమావేశం జరిగింది. కొచ్చర్‌ కేసులో తమ ప్రశ్నలకు ఎలాంటి సమాధానం దొరకడం లేదని వాటాదారుల మండిపడ్డారు. బ్యాంక్‌లో అవినీతిని ఎట్టి పరిస్థితుల్లో అనుమతించేది లేదంటూ వారు బోర్డును హెచ్చరించారు.. కొచర్‌ పనిని బోర్డు నిర్వహించలేదని పేర్కొన్నారు.
వీడియోకాన్‌ లోన్‌పైనే చర్చ..
చందాకొచ్చర్‌ భర్త దీపక్‌ కొచ్చర్‌కు లబ్ది చేకూరేలా క్విడ్‌ ప్రోకో ప్రాతిపదికన వీడియోకాన్‌ గ్రూప్‌నకు ఐసీఐసీఐ బ్యాంకు రుణం జారీచేసిట్టు ఆరోపణలు పెద్ద ఎత్తున్న వినిపిస్తున్నాయి. 2008లో వీడియోకాన్‌ గ్రూప్‌కు చెందిన వేణుగోపాల్‌ ధూత్‌, దీపక్‌ కొచ్చర్‌, మరో ఇద్దరు కలిసి న్యూపవర్‌ రెన్యువబుల్స్‌ సంస్థను ఏర్పా టు చేశారు. ఐసీఐసీఐ నుంచి రూ.3250 కోట్ల రుణం అందుకున్నారు. కొన్ని నెలలకే నూపవర్‌లోని రూ.64 కోట్ల విలువ చేసే షేర్లను ధూత్‌ కేవలం రూ.9 లక్షలకే దీపక్‌కు ఇచ్చేసి ఆయనకే అన్ని బాధ్యతలను అప్పగించేశారు. దీంతో అనుమానాలు పెలుబుకాయి. ధూత్‌కు కొచ్చర్‌ ఐసీఐసీఐ నుంచి రుణ మంజూరు విషయంలో మేలు చేసినందునే.. దూత్‌ కొచ్చర్‌ కుటుంబానికి మేలు చేసేలా షేర్ల బదిలీ జరిపినట్టుగా వాటాదారులు ప్రధానంగా ఆరోపించారు. సమావేశంలో ఎక్కువ భాగం ఈ అంశంపైనే చర్చ జరిగింది. దీనిపై ఇప్పటికే సెబీ కూడా వివరణ కోరింది.
మీ స్నేహితులకు రికమెండ్ చెయ్యండి